**Zápisnica č. 3/2016**

zo zasadnutia obecného zastupiteľstva v obci Pitelová konaného 23.09.2016 o 16.00hod.

v zasadačke obecného úradu.

Zasadnutie otvoril starosta obce Ján Kubík, privítal prítomných hostí a skonštatoval, že prítomní sú piati poslanci, p. Fábiková a p. Jamrich sa ospravedlnili. Zastupiteľstvo je uznášania schopné.

Za zapisovateľa bola určená Michaela Vencelová.

* za predsedu návrhovej komisie bola navrhnutá p. Záhorcová – OZ schválilo návrh jednomyseľne
* za overovateľov zápisnice boli navrhnutí p. Hudec a p. Kubík – OZ schválilo návrh jednomyseľne

1. **Kontrola plnenia uznesenia**

* z predchádzajúceho zasadnutia OZ konaného dňa 17.06.2016 bola v uznesení požiadavka zaslať žiadosti o zníženie najvyššej povolenej rýchlosti na ceste III. triedy v časti obce Pitelová – Záhrady**.** Starosta informoval poslancov o stanoviskách Slovenskej správy ciest a Okresného dopravného inšpektorátu v Žiari nad Hronom, ktoré so znížením rýchlosti v tomto úseku cesty nesúhlasia. OZ berie na vedomie
* ďalšou požiadavkou bolo osloviť p. Koštu, prípadne uzatvoriť mandátnu zmluvu, ktorá by ho splnomocnila konať vo veci vyhľadania **,** oslovenia a dohľadania vlastníkov predmetných nehnuteľností pod existujúcou súkromnou poľnou cestou „Záhrady“. Pán Košta reagoval telefonicky na list, ktorý mu bol zaslaný, bude v danej veci konať, zistí vlastníkov a ich vyjadrenia. OZ berie na vedomie
* o možnosti uzatvorenia „Zmluvy o spolupráci“, s firmou M&J BUSINESS starosta informoval poslancov o nepotrebnosti uzatvorenia zmluvy o spolupráci zo strany firmy. To, že obec žiada, aby po vybudovaní lesnej cesty nepoužívali miestnu komunikáciu vedúcu cez obec, nemôžu na 100% vylúčiť ale urobia opatrenia, tak ako to deklarovali aj v nájomnej zmluve, kde po vybudovaní lesnej cesty do maximálne možnej miery obmedzia prejazd cez obec. Nájomná zmluva bola podpísaná. OZ berie na vedomie

1. **Vyhlásenie výberového konania na funkciu hlavného kontrolóra obce Pitelová**

* hlavnému kontrolórovi obce JUDr. Jaroslavovi Spáčovi končí dňa 31.12.2016 šesť ročný mandát na výkon hlavného kontrolóra obce Pitelová. Hlavného kontrolóra obce schvaľuje a aj výberové konanie vyhlasuje obecné zastupiteľstvo v zmysle zákona č. 369/1990 Zb. o obecnom zriadení

Hlasovanie a výsledky hlasovania:

|  |  |  |  |  |  |  |
| --- | --- | --- | --- | --- | --- | --- |
| Peter  Snopko | Zuzana Fábiková | Peter  Hudec | Ján Chalmovský | Peter  Kubík | Ján  Jamrich | Martina Záhorcová |
| A | -- | A | A | A | -- | A |

* A-áno, N-nie, Z-zdržal sa, --neprítomný

1. **Žiadosť o vyjadrenie k projektovej dokumentácii – M&J BUSINESS**

* firma predložila žiadosť o vyjadrenie k projektovej dokumentácii na stavebné povolenie – lesná cesta Pitelová – Jastrabá. O možnosti nahliadnutia do projektovej dokumentácii boli informovaní všetci poslanci. Obec Pitelová v zastúpení starostom obce nemá výhrady k predloženej projektovej dokumentácii. Pán Snopko – je bezpredmetné sa vyjadrovať k projektovej dokumentácii, nakoľko nebolo naplnené uznesenie z predchádzajúceho zasadnutia Obecného zastupiteľstva – nebola podpísaná zmluva o spolupráci s touto firmou. Táto zmluva mala upraviť „ľudský strach“. Starosta porušil uznesenie a podpísal zmluvu o nájme, aj napriek tomu, že ho poslanci zaviazali uznesením. Ďalej pán Snopko prečítal inzerát o odpredaji lesných pozemkov v katastri obce Jastrabá – Ostrá Hora. Mali by sme začať bojovať proti kameňolomu v tejto časti. Vidí tu reálnu hrozbu. Projekt k ceste si bol pozrieť – jedná sa o masívnu cestu. Pán Páchnik apeloval, že cestu popred ich rodinné domy rekonštruovali za vlastné financie, je zničená. Na stavebné práce popri pánovi Páchnikovi nie je vydané stavebné povolenie – informoval p. Snopko. Pán Bárdi – súpravy na vývoz dreva chodia po našej ceste preťažené, má strach o vlastné deti hrajúce sa pri ceste. Žiada napísať žiadosť na Okresný dopravný inšpektorát vo veci obmedzenia dĺžky jazdných súprav po miestnej komunikácií. Hlavný kontrolór - Nájomná zmluva je podpísaná – je platná. Ak má niekto pochýb, môže sa obrátiť na Slovenský súd. Uznesenie zmluvu neplatnú nespraví. Po diskusii poslancov na túto tému sa bod vyjadrenia k projektovej dokumentácii presúva na najbližšie zasadnutie Obecného zastupiteľstva.

1. **Diskusia – rôzne – interpelácie**

V rámci diskusie starosta informoval poslancov o :

* príprave projektu na cestu v časti obce Čierne Zeme od p. Kollárovej po p. Fridrichovú. V rozpočte máme na túto cestu určenú sumu, musíme však čakať kým sa vykoná zámena ciest obecnej so štátnou až potom sa môže vykonať oprava. Čakáme na schválenie zastupiteľstvom v BB. Predpokladám, že sa tento proces ukončí až na budúci rok
* výmene vodomerov v celej obci, kde sme povinní túto výmenu robiť každých 6 rokov. Výmena je na náklady obce. Vodomery sa postupne zasielajú na overenie do Starej Turej. Montáž a plombovanie môže vykonať len osoba, ktorá má na to oprávnenie. Táto výmena bude trvať dlhšiu dobu, nakoľko overovanie vodomerov trvá skoro 2 mesiace.
* položení ďalšej časti chodníka zámockou dlažbou v miestnom cintoríne. Zakúpilo sa aj 5 ks lavičiek, ktoré sa rozmiestnili po cintoríne.
* vymaľovala sa zasadacia miestnosť, položila sa nová podlaha a vymenili sa vchodové dvere do zasadačky. Za prevedenie týchto prác sa chcem poďakovať DHZ Pitelová a futbalistom. Takto si predstavujem spoluprácu medzi obcou a jednotlivými spoločenskými organizáciami pôsobiacimi v obci.
* výmene časti vodovodného potrubia v časti obce „ u Kuricov“, ktoré bolo skorodované a na viacerých miestach začalo tiecť. Práce vykonali občania z osady cestou dohody o vykonaní práce
* na záver starosta požiadal poslancov, aby pripravili návrhy do VZN a do rozpočtu, ktoré sa budú v decembri schvaľovať. Taktiež sa musí pripraviť nové VZN - cintorínske poplatky, za jednotlivé hrobové miesta, ktoré sa schvaľuje na 10 rokov.
* p. Kubík požiadal poslancov, aby sa stretli na pracovnej porade k problematike rozpočtu a VZN. Obecné zastupiteľstvo berie informácie na vedomie.

1. **Návrh na uznesenie**

P. Záhorcová prečítala návrh na uznesenie

Hlasovanie a výsledky hlasovania:

|  |  |  |  |  |  |  |
| --- | --- | --- | --- | --- | --- | --- |
| Peter  Snopko | Zuzana Fábiková | Peter  Hudec | Ján Chalmovský | Peter  Kubík | Ján  Jamrich | Martina Záhorcová |
| A | -- | A | A | A | -- | A |

* A-áno, N-nie, Z-zdržal sa, --neprítomný

1. **Záver**

Starosta poďakoval prítomným za účasť.

Zapísala: Michaela Vencelová dňa: 23.09.2016 .........................................

Overil:

Peter Hudec ............................ .........................................

Ing. Peter Kubík ............................ .........................................